  Виталий Пронин Юрий Лобанов - Кучыран Юри. Йӧспӧртэм адями. Одӥг ярдурысен мукетаз пальккаськись тулкым кадь. Одӥг ласянь, Лобанов - республикамылэсь кунпуссэ, куншетсэ малпам адями, «Удмуртия» издательствоысь суредась. Мукет ласянь - фин-угор дуннеысь тодмо этнофутурист, туалазэ но вашкалазэ герӟась, пӧртэм калыккуспо фестивальёсты, симпозиумъёсты, артпроектъёсты малпась-радъясь.- Юрий Николаевич, республикамылэн палэназ тӥледыз удмурт шаман шуо. Та шоры кызьы учкиськоды?- Нырысь озьы верамзы паймымон вал, берло дыши. Палэнын сыӵе дунъет сётӥзы бере, озьыен, сыӵеен адӟо. Куд-огез шуэ: удмуртъёслэн шаманъёссы ӧй вал! Кызьы озьы? Котькуд калыклэн соос вал! Ма, тунооссы но. Зэм, совето вакытъёсы туноос ватскыса улӥзы, угось соосты яке виылӥзы, яке пытсэт сьӧры келяллязы.Мургес учконо ке, мынам пыдлось выжыям туноос вал. Азьвыл мон сое ӧй валалля, ӧй шӧдылы. Улон книгаме берлань берыкъяны кутски но адӟи: ваньмыз азьвыл ик чакламын-герӟаськемын вылэм ни. Но мон меӵак пелляськонэн уг выриськы, со шӧдонэ выжиз искусствое, суреданэ, пӧртэм дауртон-выронъёсы.- Искусство шоры учкыса, адямилэн пушказ маиз ке воштӥськыны кулэ. Тӥляд ужъёсты, суредъёсты, хеппининг, видеоарт шуонъёсты огшоры адямиослы валамон кадь-а?- Монэ валасез туж ӧжыт. Но со пумысен уг куректӥськы. Инмарен ӵош улӥсько, соин ик пушкам гань-гань - гармония. Инмар атай монэ вала, яратэ, соин вераськисько, атаен кадь.Шаман выллем вырыны-дауртыны нырысь кутски вал искусствоысь пӧртэм кабъёсты утчан сямен. Али воксё мукет шӧдонэ. Каб борды итӥськиз туж мур пуштрос. Туно выллем вырыса, огшоры кыланы-бураны, шудыны уг луы вылэм. Улонэн шудӥд ке, вылӥысь шуккет вуоз: тон мар дауртӥськод?!Аслам дауртон-выронъёсам мон артист но, режиссёр но, суредась но - лэсьтӥсько аспӧртэм моноспектакльёс. Со спектакльёс пушкын улӥсько. Но нокинлэсь рользэ уг шудӥськы - аслэсьтым. Озьы выреме Инмарлы пумит ӧвӧл. Угось мон та дуннее кылдӥ аслэсьтым рольме шудон понна.- Но сцена вылэ потыса, кыӵе ке ужпум ас азяды пуктӥськоды, дыр, ук?- Адями сюлэмъёсты сайкатон. Асьмелэн туж трос кӧлӥсь сюлэмъёсмы. Аслам кылан-буранъёсыным мон кинэ ке шумпоттыны быгатӥ ке, туж умой. Но ваньмызлы со уг тупа, уг кельшы. Адямиос пӧртэмесь. Озьыен, соослэн сюлэмзылы мукет усьтон кулэ.- Искусствоез гажасьёслы витёнтэм луизы берло книгаысьтыды туспуктэмъёс: «Туно айшетэн дауртон-вырон» перформансын гольык Лобанов мунчо бере лымыын погылляське, шыркунзэ (бубен) йыга…- Мон ведь отын быдэсак шыр гольык ӧвӧл. Азям - шаман айшет. Эшшо ке со айшет «Алангасарлэн вужерез» фильмысь, сое мыным сётӥз Валентин Белых суредась. Пырак гольык ке луысал, нарцисс кадь ке сылысал, одӥг ужпум. Отын дан поттон, паймытон зол луысал. Малпан - нырысетӥ интыын. Мон тырши возьматыны пӧсь но кезьыт кужымъёсты, инкуазен герӟаськемез, гольык лулэз.Но… зэм, эпатаж шуонэз но пичияк вань. Со нош ик удмуртэз сайкатон понна кутӥське. Мукет ласянь, Западын, Европаын быдэс искусствозы эпатаж ке, милям - ӧвӧл.Дасяськымтэ адямилы ужъёсмес валаны кытӥяз секыт. Тани «Кынар кабон» симпозиумын одӥгез тодмо суредась гольыкез возьматӥсь ужъёссэ дэмлаз. Ёросысь кивалтžсь туж куриз: эн возьматэ таоссэ суредъёстэс, ма ми сярысь калык малпалоз? Нош зэмзэ ке, ужъёс туж тунсыкоесь вал...- Тӥледыз этнофутуризмлэн азьветлӥсеныз лыдъяло. Арлы быдэ ортчытъяды этнофутуризмъя калыккуспо фестивальёс. Но берло дыре соосты воштӥзы суредасьёслэн симпозиумъёссы. Малы?- Азьвыл фестивальёсмы паськытгес ӧръя ортчо вал. Ӧтчамы суредасьёсты, крезьгурчиосты, писательёсты. Этнофутуризмъя даслэсь ятыр фестиваль радъямын: Егит гондыр веме, Одомаа, Эрумаа, Калмез, Мушому, Тангыра, Идна, Пельнянь, Артана, Юр-яр, Куара-ланга. Собере малпамы сюбеггес ӧръя мыныны - суредасьёсты гинэ люкалляны. Озьы радъямы ни симпозиумъёс: Сер но тур, Урман артэ, Чылкыт ву, Кынар кабон. Нош туэ ортчоз Кемикамхемхэ. Таиз кӧня ке кылъёслэсь пӧрмемын: Кеми, Кам, Хем, Хэ. Ваньзы соос Кам шур шуэмез возьмато фин, удмурт, тува но китай кылъёсын. Та кылъёсын вераськись калыкъёслэн дунне кылдонъя валанзы пыкиськылӥз уясь бурдолы, юсьлы, ӵӧжлы оскон вылэ.Суредасьёс, творчество удысын тыршисьёс ваньзэ дунтэк каро. Таӵе ужрадъёс пыр соос кужым, выль дартъёс басьто, калыклы тунсыко дуннеосты усьто. Калык сое соку ик вала. Быдэс омыр шуныт тулкымъёсын тырме кадь. Кемалась ӧвӧл Сьӧлта ёросысь Ӟуння (Юмга-Омга) гуртэ вуылӥм. Отысь вашкала вӧсяськон интыез выльдӥмы, бӧрдыса, сюлэммес кисьтыса, сылӥмы, тӧдьы ӵушконъёс думылыса кельтӥмы. Со ветлэммы бере одӥг адямилэн ке но сюлэмыз умой пала берытскиз ке, ужмы юнме ӧвӧл… Нош бадӟым фестивальёсын ӵемысь бадӟым коньдон берга, отын воксё мукет тулкымъёс ини, отын ӵемысь адямилэн косытэк номыр лэсьтэмез уг поты.Этнофутуризмъя фестивальёсамы, симпозиумъёсамы пыриськыло Венгриысь, Эстониысь, Финляндиысь, Литваысь, Швециысь, Татарстанысь, Башкортостанысь, Коми, Марий Эл республикаосысь, Мордовиысь, Пермьысь, Петербургысь куноос но.- Куд-ог суредасьёслэсь кылэме вань: асьме ужъёсмес, пе, туж секытэн вузаськом. Нош тӥ ӵем-а суредъёстылэсь люкиськоно луиськоды?- Туж шер. Мон удмурт искусствоен вырисько, солэсь выль сиоссэ усьтӥсько. Жаль, но удмуртлык коньдон уг вайы. Зэмос суредъёс дунтэм сылыны уг быгато, соос трос дырез но кужымез кулэ каро. Нош басьтӥсез луоз-а? Соин ик мон суредасько сюлэмы куремъя. Нош уксё поттыны тыршисько мукет ужен. Берлоез нырысетӥ интые потэ, семьяез сюдоно ук.Но одӥг пол вузаны поттӥ аслэсьтым «Лулме». Зэм, зэм, «Лул» нимо суредме Пермьысь галереяе сётӥ. Отын, пе, со ужелы туж паймиллям эзотерикъёс. Ой, пе, шуо, та туж кужмо суред ук! Но тани пырем одӥг семья, кышноен картъёс. Кышноез, пе, суредме адӟем но соку ик шуэм: «Мынам!» Зар-зар бӧрдыны кутскем. Пермьысь менеджер мыным жингыртэ ни: «Юрий Николаевич, картинадэс басьтӥсь шедиз, но уксёез уг тырмы. Дунтэмгес вузаны быгатоды-а?» Быгато, шуисько. Нош менеджер монэ буйгатэ на: «Тӥ эн сюлмаське, суредды ӟеч киосы шедёз». Тӥни озьы мон «Лулме» ӟеч киосы вузай. Серемес кадь кылӥське...- Вуоно книгаослэсь но, «лулзэс» валатэк, туссэс уд суреда, дыр. «Удмуртия» издательствоын ужамды сярысь ма верасалды?- Татчы ужаны лыктӥ Василий Мустаев но Менсадык Гарипов суредасьёслэн дэмламзыя. Туж кышкасько вал. Но вылӥысен кин ке косӥз кадь - басьтӥськи. Издательствоын ужаны туж кельше. Татын тыршон - со рольысьтым одӥгез сцена. Со но - улон, яратон.- Аръёс ортчыса, адямилэн пушказ, шыкысэ выллем, трос визь, тодон люкаське. Со шыкысысь кыӵе малпанэз поттысалды, адямиослы верасалды?- Али сыӵе югдур кылдӥз: удмурт культураез ӝутыны кутскизы ӟучомем удмуртъёс но. Соос шӧдо, со борды басьтӥськоно шуыса. Но куд-ог удмуртъёс талы пумит, соос анай кылзэс но уг тодо бере, асьме калыкез быдэсак усьтыны уз быгатэ, шуо. Малпасько, мыло-кыдоосты озьы палэнтоно ӧвӧл. Соос искусствоын люкаськем жуг-жагез сузяны юртто.Удмуртъёс туж практичноесь. Уж пайдаё ке, басьтӥськозы, ӧвӧл ке - уз. Шуо, крестьян практицизм. Озьы учконо ке, удмурт адями туж узыр луоно ни вал. Но… Со палэнске аслаз анай кылызлэсь. Малпаське: мар сётоз удмурт кылэз дышетон? Ачиз аслыз валэктэ: со люкетоз гинэ. Но, мынам шӧдэмея, анай кылызлэсь люкиськем выжы лябгес луэ, со семьяын ӵемгес висьыло, огкыл уг шедьто. Выжыдэ утён, гажан бордысь - тазалык. Тае валазы ни куд-ог визьмо ӟучомем удмуртъёс. Соин соос выжыоссы доры выльысь кыстӥсько, отысь туж бадӟым кужымез шӧдо. Удмуртлык - пайдалэсь но пайдаё!- Та нуналъёсы тӥ 50 аресъем юбилейдэс пусъёды. Асьтэос асьтэлы кӧня сётысалды?- 20 арес. Тусме уг вераськы, лул кужымея, мылкыдыя шӧдонэ сыӵе. Мон дартъёсын, кужымъёсын ужась шаман бере, улонэз гадь тырам шокчыны быгатӥсько. Нош со шӧдон - туж зол маке!Елена Миннигараева.  